b'\n_START_ARTICLE_\nRauhankappeli\n_START_PARAGRAPH_\nRauhankappeli eli Resvoin kappeli  oli vuosina 1913\xe2\x80\x931920 Helsingin Katajanokalla Uspenskin katedraalin tontilla sijainnut ortodoksinen kappeli. Rauhankappeli pystytettiin Romanovien hallitsijasuvun vallassaolon 300-vuotisjuhlan ja vuonna 1809 solmitun Haminan rauhan eli Suomen Ven\xc3\xa4j\xc3\xa4n keisarikuntaan liitt\xc3\xa4misen 100-vuotisjuhlan kunniaksi. Kappelin juhlalliset vihki\xc3\xa4iset sotilasparaateineen ja jumalanpalveluksineen olivat 27. lokakuuta 1913. Kappelin rakennusty\xc3\xb6 oli rahoitettu ven\xc3\xa4l\xc3\xa4isten toimeenpanemalla kansalaisker\xc3\xa4yksell\xc3\xa4. Suomessa kappelia pidettiin Ven\xc3\xa4j\xc3\xa4n sortopolitiikan symbolina ja se rakennettiinkin ilman suomalaisten viranomaisten lupaa. Kappelin suunnittelusta oli j\xc3\xa4rjestetty arkkitehtikilpailu, mutta rakennusta ei kuitenkaan toteutettu kilpailun voittaneen suunnitelman mukaisesti. Sen sijaan se toteutettiin ven\xc3\xa4l\xc3\xa4iselt\xc3\xa4 professori L. P. \xc5\xa0i\xc5\xa1kolta tilatun suunnitelman mukaisesti ja my\xc3\xb6s kappelin rakennusty\xc3\xb6t tehtiin ven\xc3\xa4l\xc3\xa4isin voimin._NEWLINE_Suomen itsen\xc3\xa4istytty\xc3\xa4 kansallismieliset ylioppilaat tervasivat kappelin er\xc3\xa4\xc3\xa4n\xc3\xa4 y\xc3\xb6n\xc3\xa4 kev\xc3\xa4\xc3\xa4ll\xc3\xa4 1919. Terva imeytyi kappelin vuolukivisiin seiniin niin lujasti ettei kappelin puhdistaminen onnistunut. Kappeli purettiinkin pian t\xc3\xa4m\xc3\xa4n j\xc3\xa4lkeen 1920._NEWLINE_Helsingin yksityinen kreikkalaiskatolinen seurakunta osti kappelin rakennuskivet ja tiilet rakentaakseen oman Pyh\xc3\xa4n Nikolauksen kirkon Hietaniemeen. Kappelin suuri muistolaatta p\xc3\xa4\xc3\xa4tyi Helsingin Kaupunginmuseoon, kattokruunu sijoitettiin hautausmaan kappeliin, suuri kuparille maalattu jouluikoni Uspenskin katedraaliin ja huipulla ollut risti muistomerkiksi k\xc3\xa4yt\xc3\xb6st\xc3\xa4 poistetulle Hangon ortodoksiselle hautausmaalle.'